《秋日同熊宪使韩宪使张助甫潘参何国珍水部吴约卿侍御寻三游洞分韵四首 其一》
明代·刘一儒

群峰斜枕郡城楼，石洞高悬最上头。秀削芙蓉天外出，青连云上镜中浮。

涛声东注翻巫峡，雨色西行暗楚丘。鸥鸟狎人闲自舞，亦知吾意已灵舟。

作者简介：湖广夷陵人，字孟真。子媳为张居正女。嘉靖三十八年进士，累官刑部侍郎。曾贻书居正，对其作为，有所规劝。居正卒，亲党皆坐斥，一儒独以高洁名。寻拜南京工部尚书。不久托病归。居正女嫁资极厚，一儒命缄藏别室。居正死，资产被没，一儒以所缄物还之。天启中追谥庄介。有《刘庄介公瑞芝堂集》。